Ribbetjie – Carmen Niehaus
In my jare as kosredakteur by die land se grootste tydskrif, het ek 'n meningte der menigte resepte vir braairibbetjie ontvang. Varkribbetjie bly my gunsteling, veral as dit kwistig gesmeer word met hierdie soetsuursous gemaak met basies net drie bestanddele: suurlemoen, heuning en sojasous. Sorg vir baie ekstra suurlemoene om oor die rib te drup. Die druiwe wat bo-op die varsgebakte brood gedruk word, is anders en heerlik hierby, soos ook die groenslaai waarby ek plaasvars nektariens ingesny het.
Vir ons was Desembermaande oestyd op die plaas, seevakansies moes wag tot April, maar vandag nog kan ek my siel verkoop vir 'n rooiwang-nektarien of vaspit-geelperske wat my herinner aan luilekker somersdae van braaivleis, rugby, sonneskyn en ….'n glasie Six Hats Shiraz.
Genoeg vir 4—6 mense
6—8 knoffelhuisies, fyngedruk
3—5 ml (1/2 – 1 t) Chinese 5-speseyepoeier (opsioneel)
1 groot varkrib van sowat 2 kg
3 uie, geskil en in stukke gesny
suurlemoenskyfies om mee voor te sit
Vra die slagter om waar nodig deur die been te saag sodat jy die rib in ribbetjies kan sny.
Sny ook die swoerd van die ribbetjie af indien dit nog aan is. Keep die vetkant in 'n diamantpatroon in. Geur die ribbetjie alkant met sout en peper en smeer die smeersel oor. Marineer 2—4 ure.
Pak die uie in 'n oondpan en plaas die ribbetjie bo-op.
Voorverhit die oond tot 190°C en oondbraai sowat 45 minute lank tot sag en gaar. (Braai 45—60 minute oor matige kole) Smeer gereeld met die smeersel en draai om.
Sny in ribbetjies, smeer die vleiskante ook met smeersel en oondbraai vinnig tot bros by 230°C of braai vinnig die sykante oor die kole. Sit voor saam met baie suurlemoen, die oesbrood en nektarienslaai. (Sien vorige plasings vir dié resepte)